text: Tre lokalaviser satser på papir: Søndag er en vigtig avisdag 
  29 juni 2018 kl. 12.19
  Til efteråret skal flere dagblade komme på print alle ugens dage.
  Horsens Folkeblad, Vejle Amts Folkeblad og Fredericia Dagblad skal nu også udkomme om søndagen og på alle helligdage.
  De tre dagblade er i mange år kommet fra mandag til og med lørdag, men fra den 23. september er de på print hver dag.
  - Man skal lede grundigt i den danske mediehistorie for at finde en tilsvarende satsning, og det er vi faktisk lidt stolte af, siger Mogens Gregers Madsen, som er chefredaktør på Vejle Amts Folkeblad. 
  Aviserne er del af en samlet satsning i koncernen Jysk Fynske Medier, som dermed går imod den generelle tendens, hvor en række medier skærer ned på papiret eller helt dropper det.
  Senest har Der Nordschleswiger bekendtgjort, at avisen senest i 2021 stopper med at udkomme på papir.
  Lene Vestergaard, Horsens Folkeblads chefredaktør.: "Vi er del af en redaktionel satsning, som er uden sidestykke i mediebranchen de seneste mange år. "
  - Søndag er en vigtig dag for avislæsning
  Også Horsens Folkeblads chefredaktør, Lene Vestergaard, er begejstret.
  - Vi er en del af en redaktionel satsning, som er uden sidestykke i mediebranchen de seneste mange år. Målet er at sikre et stærkt fodfæste på en vigtig dag for avislæsning, nemlig søndagen, siger Lene Vestergaard.
  Det giver godt 60 ekstra udgaver, når aviserne også udkommer på søndage og helligdage.
  Aviserne kræver selvfølgelig flere arbejdstimer end nu, og det er der taget højde for, lover Mette Salling Eriksen, som er chefredaktør på Fredericia Dagblad.
  - Vi glæder os på redaktionen til at levere endnu mere aktuel lokaljournalistik. Samtidig får vi flere journalistiske muskler til redaktionen, siger hun.
  